b'\n_START_ARTICLE_\nJavni prevoz\n_START_PARAGRAPH_\nJavni prevoz je transportna storitev za prevoz potnikov, ki je dostopna \xc5\xa1ir\xc5\xa1i javnosti na nekem obmo\xc4\x8dju in je namenjena prevozu ve\xc4\x8d oseb hkrati. Omre\xc5\xbeje javnega prevoza na nekem obmo\xc4\x8dju lahko sestavljajo razli\xc4\x8dna prevozna sredstva - avtobusi, tramvaji, \xc5\xbeeleznica, podzemna \xc5\xbeeleznica, trajekti. Uporabljena infrastruktura je lahko namenjena izklju\xc4\x8dno javnemu prevozu ali pa si jo ponudniki delijo z osebnimi vozili (npr. avtomobili)._NEWLINE_Storitev najpogosteje financirajo uporabniki neposredno z nakupom vozovnic, lahko pa je tudi v razli\xc4\x8dni meri (do 100\xc2\xa0%) subvencionirana s strani dr\xc5\xbeave ali lokalnih oblasti iz naslova javnih financ. Oblast bodisi pooblasti podjetje za izvajanje storitev javnega prevoza, bodisi ga organizira sama. Ne glede na obliko, ponudnik upravlja s floto vozil, ki vozijo po vnaprej dolo\xc4\x8denih trasah, urniku in ceni.'